Bekendstelling: Toyota se splinternuwe Rav4Toyota se nuwe Rav4 (Foto: Verskaf) ŉ Voertuig waarna ek nou al ŉ rukkie uitsien is Toyota se nuwe Rav4. Sy voorganger was vir ŉ wyle heel gewild en met Akio Toyoda, Toyota se president en uitvoerende hoof, wat in 2010 gesê het dat Toyota nie meer vervelige motors sal bou nie, was ek opgewonde vir wat die nuwe TNGA-platform met Rav4 sou bring. Dit is goeie nuus. Die ontwerp is uiters modern en ŉ vars bries wat in die segment inwaai. Dis nie net die ontwerp wat vernuwe is nie – die binneruim is verbasend cool. Die binneruim is uiters luuks met ŉ behoorlike spesifikasievlak. Die 2.0 GX-R model wat ons eerste gery het, het funksies soos verhitte en verkoelde sitplekke en draadloselaaifunksie vir jou slimfoon. Die enigste kwaal van die binneruim vir my is die gebrek aan CarPlay en Android Auto. Beenruimte vir agterste passasiers is verbasend groot vir dié segment. Die beenruimte is ook beskikbaar sonder om die kattebak te belemmer – die Rav4 het ŉ baie ruim kattebak. Toyota se nuwe Rav4 (Foto: Verskaf) Die nuwe Rav4 gebruik nuwe weergawes van Toyota se 2.0 en 2.5 atmosferiese viersilinderenjins. Albei enjins bied indrukwekkende verhogings in kW en wringkrag teenoor hul voorgangers – en die verbasendste van alles is die verbeterings in brandstofverbruik met die 2.5. Nie lank gelede nie was 2.4- en 2.5-viersilinderenjins uitermatig dors. Ons het meer as 130 km aan Natal se Noordkus met die lugreëling op arkties gestel gery en die 2.5 het ŉ brandstofverbruiksyfer van 8,1 ℓ/ 100 km gebied. Daar is ŉ 6-spoedhandrat 2.0 GX beskikbaar, dán maak die 2.0 GX-R gebruik van ŉ palwisseltransmissie (CVT) en die 2.5 VX ŉ 8-spoed wringkragomsitter-outo. Albei ratkaste het nie gepla op die oop pad nie, maar ek sal hulle in die dorpverkeer wil beproef. Ritgehalte is indrukwekkend soepel in albei modelle. Ek is dankbaar dat Toyota nie gepla is met sportiewe vering en 20”-wiele soos baie vervaardigers deesdae is met hul sportnutsvoertuie nie. Padhouvermoë is in die kol vir dié klas voertuig, én die vierwielaangedrewe modelle geniet ŉ grondpad terdeë. Daar is ŉ paar sterk rolspelers in dié segment, maar die nuwe Rav4 is beslis ŉ sterk mededinger. Die reeks lyk só: Die reeks word gedek deur ŉ 3 jaar/ 100 000 km waarborg en 6 jaar/ 90 000 km diensplan. Ons sal binnekort weer tyd met die Rav4 deurbring en sien hoe hy hom in die dorp gedra en hom dán teen sy mededingers vergelyk. Het jy raad nodig voordat jy daardie spoggerige nuwe motor koop? Vra Maroela Media se motor-foendi.